|  |  |
| --- | --- |
|  | *Projekts* |
| LATVIJAS REPUBLIKAS MINISTRU KABINETS | |
| 2013.gada \_\_\_.\_\_\_\_\_\_\_\_\_\_ | Noteikumi Nr.\_\_\_\_\_\_ |
| Rīgā | (prot. Nr.\_\_\_\_\_\_.§) |
| **Centralizēto elektronisko iepirkumu noteikumi** | |
|  | Izdoti saskaņā ar  Publisko iepirkumu likuma 16.panta devīto daļu |

1. Noteikumi nosaka:

1.1. centralizēto iepirkumu institūciju un tās sniegto pakalpojumu izmantošanas nosacījumus;

1.2. centralizēti iepērkamo preču un pakalpojumu grupas (1.pielikums).

2. Šo noteikumu izpratnē:

2.1. elektronisko iepirkumu sistēma (turpmāk – e-iepirkumu sistēma) – Valsts reģionālās attīstības aģentūras (turpmāk – aģentūra) pārziņā esoša valsts informācijas sistēma, kuras tīmekļa vietne ir [www.eis.gov.lv](http://www.eis.gov.lv);

2.2. elektronisko katalogu sistēma (turpmāk – e-katalogu sistēma) – e-iepirkumu sistēmas apakšsistēma, kurā e-katalogu sistēmas dalībnieks veic darījumus par elektroniskajos katalogos pieejamām precēm un pakalpojumiem;

2.3. elektroniskais katalogs (turpmāk – e-katalogs) – preču un pakalpojumu katalogs;

2.4. elektroniskais iepirkumu process (turpmāk – e-iepirkumu process) – darbību kopums, kuru rezultātā pasūtītājs un piegādātājs, izmantojot e-katalogu sistēmu, var noslēgt publisku piegādes vai pakalpojuma darījumu;

2.5. e-iepirkumu sistēmas dalībnieks – e-iepirkumu sistēmā reģistrēts pasūtītājs vai piegādātājs, kuram izveidots pilnvarotais administrators, e-katalogu sistēmas lietotāji un reģistrēti identifikācijas rīki;

2.6. e-katalogu sistēmas lietotājs – e-iepirkumu sistēmas dalībnieka darbinieks, kurš pārstāv pasūtītāju vai piegādātāju e-iepirkumu procesa ietvaros un pasūtītāja vārdā veido un apstiprina vai piegādātāja vārdā apstiprina e-katalogā iekļauto preču vai pakalpojumu pirkuma pieprasījumus, pasūtītāja vārdā pieņem preces vai pakalpojumus un veic darbības, ko atļauj vispārīgās vienošanās, veidojot datubāzē saistošus ierakstus par preču vai pakalpojumu pasūtījuma statusu, preču piegādēm un kvalitāti, kā arī veic citas e-kataloga sistēmas lietošanas noteikumos paredzētās darbības;

2.7. pilnvarotais administrators – e-iepirkumu sistēmas dalībnieka darbinieks, kas e-iepirkumu sistēmas dalībnieka vārdā rīkojas e-iepirkumu sistēmā, izveido un aktivizē e-katalogu sistēmas lietotājus, kā arī veic citas e-katalogu sistēmas lietošanas noteikumos noteiktās darbības.

3. Aģentūra ir centralizēto iepirkumu institūcija, ar kuras starpniecību e-katalogu sistēmā esošs pasūtītājs iegādājas preces vai pakalpojumus.

4. Aģentūra:

4.1. uztur e-iepirkumu un e-katalogu sistēmu;

4.2. reģistrē pasūtītājus un piegādātājus e-iepirkumu sistēmā;

4.3. nodrošina apmācību un atbalstu e-iepirkumu sistēmas dalībniekiem un e-katalogu sistēmas lietotājiem;

4.4. publisko tīmekļa vietnē [www.eis.gov.lv](http://www.eis.gov.lv) informāciju par plānotajām preču vai pakalpojumu, kas iekļauti šo noteikumu 1.pielikumā minētajā preču un pakalpojumu grupu sarakstā, iepirkuma procedūrām;

4.5. nodrošina preču piegādes un pakalpojumu sniegšanas darījumu tiesisko pamatu e-katalogu sistēmā esošiem pasūtītājiem, centralizēto iepirkumu procedūru rezultātā slēdzot vispārīgās vienošanās ar piegādātājiem, kas iepirkuma procedūras ietvaros ir ieguvuši tiesības piedalīties e-iepirkumu procesā kā preču piegādātāji un pakalpojumu sniedzēji e-katalogu sistēmas dalībniekiem;

4.6. apkopo informāciju par e-iepirkumu sistēmā veiktajiem darījumiem;

4.7. apkopo pasūtītāju sniegto informāciju par e-katalogu sistēmā nepieciešamajām precēm un pakalpojumiem un, izvērtējot nepieciešamību, iekļauj prasības kārtējo iepirkumu procedūru tehniskajās specifikācijās, kuras, uzsākot centralizētās iepirkuma procedūras, publisko tīmekļa vietnē [www.eis.gov.lv](http://www.eis.gov.lv);

4.8. izlases kārtībā veic e-iepirkumu sistēmā veikto darījumu rezultātā piegādāto preču un sniegto pakalpojumu kvalitātes pārbaudes.

5. Lai izmantotu e-iepirkumu sistēmu un piedalītos e-iepirkumu procesā, pasūtītājs un piegādātājs kļūst par e-iepirkumu sistēmas dalībnieku un uztur aktīvus e-katalogu sistēmas lietotājus.

6. E-iepirkumu sistēmas dalībnieks:

6.1. atbild par tā pilnvarotā administratora un e-katalogu sistēmas lietotāju darbībām e-iepirkumu un e-katalogu sistēmā;

6.2. informē pilnvaroto administratoru un e-katalogu sistēmas lietotājus par fizisko personu datu apstrādi un datu apstrādes mērķi e-iepirkumu un e-katalogu sistēmā un iepazīstina e-katalogu sistēmas lietotājus ar e-katalogu sistēmas lietošanas noteikumiem, kas pieejami tīmekļa vietnē [www.eis.gov.lv](http://www.eis.gov.lv);

6.3. nodrošina, ka pasūtītāja pilnvarotais administrators un tā izveidotie sistēmas lietotāji rakstveidā apņemas saglabāt un nelikumīgi neizpaust personas datus.

7. E-katalogu sistēmā esošs pasūtītājs ir tiesīgs iegādāties šo noteikumu 1.pielikumā minētajā preču un pakalpojumu grupu sarakstā neietvertas preces un pakalpojumus, kas pieejami e-katalogos.

8. Lai kļūtu par e-iepirkumu sistēmas dalībnieku:

8.1. pasūtītājs iesniedz aģentūrā e-iepirkumu sistēmas dalībnieka – pasūtītāja reģistrācijas pieteikumu (2.pielikums), pilnvarojuma dokumentu administratoram un pilnvarotā administratora apliecinājumu (3.pielikums);

8.2. piegādātājs, kurš aģentūras rīkotas centralizētas iepirkuma procedūras ietvaros ieguvis tiesības slēgt vispārīgo vienošanos kā preču piegādātājs vai pakalpojumu sniedzējs e-kataloga sistēmā esošiem pasūtītājiem, iesniedz aģentūrā e-iepirkumu sistēmas dalībnieka – piegādātāja reģistrācijas pieteikumu (4.pielikums), pilnvarojuma dokumentu administratoram un pilnvarotā administratora apliecinājumu (3.pielikums).

9. Aģentūra izskata šo noteikumu 8.punktā minētos dokumentus un triju darbdienu laikā reģistrē e-iepirkumu sistēmas dalībnieku e-iepirkumu sistēmā un piešķir pilnvarotajam administratoram tiesības lietot e-iepirkumu sistēmu.

10. Ja e-iepirkumu sistēmas dalībniekam nav pilnvarota administratora vai esošais pilnvarotais administrators ir zaudējis tiesības izmantot e-iepirkumu sistēmu, e-iepirkumu sistēmas dalībnieks par to rakstiski informē aģentūru, vienlaikus iesniedzot šo noteikumu 8.punktā minēto pilnvarojuma dokumentu administratoram un pilnvarotā administratora apliecinājumu.

11. Ja e-iepirkumu sistēmas dalībnieks tiek likvidēts vai reorganizēts, e-iepirkumu sistēmas dalībnieks, tā tiesību un saistību pārņēmējs vai augstāka iestāde nekavējoties par to rakstiski informē aģentūru, un aģentūra triju darbdienu laikā izslēdz e-iepirkumu sistēmas dalībnieku no e-iepirkumu sistēmas.

12. Ievērojot šo noteikumu 8.punktā minēto kārtību, e-iepirkumu sistēmai brīvprātīgi var pievienoties:

12.1. pasūtītājs, uz kuru nav attiecināms Publisko iepirkumu likumā noteiktais pienākums preces un pakalpojumus iegādāties no centralizēto iepirkumu institūcijas vai ar tās starpniecību;

12.2. persona, kura Publisko iepirkumu likuma 7.panta pirmajā daļā noteiktajā gadījumā finansējuma saņēmēja statusā veic iepirkuma procedūru;

12.3. persona, kurai saskaņā ar Sabiedrisko pakalpojumu sniedzēju iepirkumu likumu ir sabiedrisko pakalpojumu sniedzēja statuss.

13. E-katalogu sistēma tajā esošiem pasūtītājiem nodrošina preču un pakalpojumu izvēli atbilstoši attiecīgajai preču vai pakalpojumu grupai noteiktajām preču vai pakalpojumu tehniskajām specifikācijām un atlasīto preču un pakalpojumu iegādi atbilstoši atlasītajām precēm un pakalpojumiem e-katalogu sistēmā pieejamajām zemākajām cenām.

14. Ja e-katalogu sistēmā pasūtītāja atlasīto preču piegādei vai pakalpojumu izpildei atbilstoši e-katalogā paredzētai kārtībai nepieciešams konkretizēt preces raksturlielumus vai pakalpojuma izpildes nosacījumus, e-katalogu sistēma nosūta visiem tajā aktīvajiem piegādātājiem paziņojumu par pasūtījumu, nosakot ne mazāk kā trīs darbdienas speciāla piedāvājuma sagatavošanai atbilstoši attiecīgā e-kataloga preču vai pakalpojumu grupu īpatnībām un cenas noteikšanai, izmantojot solīšanu ar lejupejošu soli.

15. Ja e-katalogu sistēmā izveidots pasūtījums, kurā pasūtītāja atlasīto preču vai pakalpojumu summa viena e-kataloga ietvaros ir vienāda ar Publisko iepirkumu likuma 8.panta otrās daļas pirmajā teikumā noteikto līgumcenu piegādes vai pakalpojuma līgumiem vai pārsniedz to, e-katalogu sistēma, lai nodrošinātu pēc iespējas efektīvāku pasūtītāja līdzekļu izmantošanu, nosūta visiem tajā aktīvajiem piegādātājiem paziņojumu par pasūtījumu, nosakot ne mazāk kā trīs darbdienas piedāvājuma sagatavošanai un īpaši izdevīgu cenu noteikšanai, izmantojot solīšanu ar lejupejošu soli.

16. Šo noteikumu 15.punktā noteiktā speciāla piedāvājuma sagatavošanai paredzēto preču vai pakalpojumu līgumcenas robežvērtību e-katalogu sistēmā aģentūra var samazināt atbilstoši attiecīgā e-kataloga preču vai pakalpojumu grupu īpatnībām, ja šāda iespēja paredzēta attiecīgajam e-katalogam aģentūras rīkotās centralizētās iepirkuma procedūras dokumentācijā.

17. Ja e-kataloga sistēmā izveidots šo noteikumu 14. un 15.punktā paredzētais pasūtījums, līdz esošā pasūtījuma rezultātam e-katalogu sistēma pasūtītājam nepieļauj jauna šāda pasūtījuma izveidi attiecīgā e-kataloga ietvaros.

18. Šo noteikumu 14. un 15.punkta kārtībā izveidoto pasūtījumu pasūtītājs var izbeigt jebkurā no šādiem gadījumiem:

18.1. izteiktie cenu piedāvājumi pārsniedz pasūtītāja norādīto darījumam paredzēto maksimālo finanšu līdzekļu apjomu un e-kataloga sistēmā pieejamās cenas samazināšanas iespējas nav bijušas lietderīgas;

18.2. pasūtītājs veicot pasūtījumu, ir norādījis pamatotus priekšnosacījumus darījuma noslēgšanai vai tā noslēgšanai pilnā pasūtījuma apjomā, kas nav iestājušies;

18.3. darījumu nav iespējams noslēgt objektīvu apstākļu dēļ, kas iestājušies pēc pasūtījuma izveides.

19. Ja nepieciešams nodrošināt iepērkamo preču vai pakalpojumu savstarpējo saderību, pasūtītājs, pamatojot nepieciešamību, konkrētajam pasūtījumam e-katalogu sistēmā var izvēlēties nosacījumu, ka piegādātāji piedalās attiecībā uz visu nedalītu pasūtījuma apjomu vai uz kādu konkrētu nedalītu pasūtījuma daļu, ja šāda iespēja paredzēta attiecīgajam e-katalogam aģentūras rīkotās centralizētās iepirkuma procedūras dokumentācijā.

20. Šie noteikumi neattiecas uz tādu pasūtītāja rīkotas iepirkuma procedūras rezultātā noslēgto līgumu par šo noteikumu 1.pielikumā minētajā preču un pakalpojumu grupu sarakstā ietilpstošajām precēm, kas noslēgts pirms šo noteikumu spēkā stāšanās dienas, kā arī uz tādu līgumu par šo noteikumu 1.pielikumā minētajā preču un pakalpojumu grupu sarakstā ietilpstošajām precēm, kas noslēgts, pamatojoties uz iepirkuma procedūru, kas izsludināta pirms šo noteikumu spēkā stāšanās dienas.

21. Šo noteikumu 14., 17., 18. un 19.punkts stājas spēkā 2014.gada 1.aprīlī.

22. Noteikumi stājas spēkā 2014.gada 1.janvārī.

Ministru prezidents V.Dombrovskis

Vides aizsardzības un reģionālās attīstības ministra vietā –

ekonomikas ministrs D.Pavļuts

Iesniedzējs:

vides aizsardzības un reģionālās attīstības ministra vietā –

ekonomikas ministrs D.Pavļuts

Vīza:

vides aizsardzības un reģionālās attīstības

ministrijas valsts sekretārs A.Antonovs

12.12.2013. 13:01

|  |  |  |
| --- | --- | --- |
|  | 1253 |  |
|  | E.Šivare  66016537, [evija.sivare@varam.gov.lv](mailto:evija.sivare@varam.gov.lv) |  |
|  | O.Fiļipovičs  67350649, [olegs.filipovics@vraa.gov.lv](mailto:olegs.filipovics@vraa.gov.lv) |  |